Il-Kunsill irrevoka l-miżuri li jillimitaw il-kooperazzjoni tal-Unjoni Ewropea mal-Guinea-Bissau. Dan qed isir wara elezzjonijiet kredibbli fl-2014, ir-restawr tal-ordni kostituzzjonali u l-progress tal-pajjiż fit-tqegħid fil-prattika tal-impenji ta' riforma magħmula lill-UE. Bħala konsegwenza, l-UE terġa' tibda bis-sħiħ il-kooperazzjoni mal-Ginea Bissaw. Ir-Rappreżentant Għoli tal-UE għall-Affarijiet Barranin u l-Politika ta' Sigurtà, Federica Mogherini qalet: "Il-Guinea-Bissau bdiet miexja fi triq ġdida ta' paċi, rikonċiljazzjoni u żvilupp wara l-organizzazzjoni tal-elezzjonijiet u r-restawr tal-ordni kostituzzjonali fl-2014. Id-deċiżjoni tal-lum tippermettilna nappoġġaw l-isforzi tal-awtoritajiet biex jerġgħu jibnu l-pajjiż, isejsu l-istituzzjonijiet demokratiċi u jqiegħdu s-sisien għal stabbiltà fit-tul. Diġà din il-ġimgħa l-UE qed torganizza b'mod konġunt, flimkien mal-gvern tal-Guinea-Bissau u n-NU, konferenza internazzjonali għall-mobilizzazzjoni tal-appoġġ għall-implimentazzjoni tar-riformi fil-Guinea-Bissau u l-programm ta' żvilupp tagħha". Il-Kummissarju tal-UE għall-Kooperazzjoni u l-Iżvilupp Internazzjonali Neven Mimica żied jgħid: "Il-Guinea-Bissau reġgħet lura fuq ix-xena internazzjonali u tinsab lesta timxi 'l quddiem bl-appoġġ tal-UE. Fix-xhur li ġejjin, aħna ser niffinalizzaw l-ipprogrammar tal-11-il pakkett tal-FEŻ u ser nallinjaw il-kooperazzjoni tagħna mal-prijoritajiet tal-istrateġija ta' żvilupp nazzjonali tal-gvern." L-UE tinkoraġġixxi lill-Guinea-Bissau biex tibqa' magħquda u tkompli bl-isforzi tagħha biex jissaħħu l-istituzzjonijiet demokratiċi u l-istat tad-dritt, jiġu rriformati s-settur tas-sigurtà u l-ġlieda kontra l-korruzzjoni, l-impunità u t-traffikar tad-drogi. L-Unjoni tappoġġa l-isforzi biex jiġu ffaċċjati dawn l-isfidi u bħalissa qed tiddiskuti l-ipprogrammar tal-11-il Fond Ewropew għall-Iżvilupp (FEŻ) mal-Guinea-Bissau. F'Lulju 2014, il-Kunsill issospenda r-restrizzjonijiet tal-kooperazzjoni mal-Guinea-Bissau, wara l-organizzazzjoni ta' elezzjonijiet ħielsa u kredibbli. Il-miżuri li jillimitaw il-kooperazzjoni mal-Guinea-Bissau kienu ġew imposti f'Lulju 2011 wara l-ħatra tal-istigaturi ewlenin tar-rewwixta militari f'April 2010 fl-ogħla karigi tal-ġerarkija militari, li l-UE kkunsidrat bħala ksur serju tal-elementi essenzjali tal-Ftehim ta' Cotonou.